АҞӘА, ԥхынҷкәын 23- Sputnik. Аԥсны Аминистрцәа Реилазаара Ақәҵара инақәыршәаны Аԥсны аҵакырадгьыл иахьаҵанакуа аԥсеи аԥсаӡи рыхҵәара азин аанкылоуп, иара убасгьы Урыстәылатәи Афедерациа аҟынтәи адац змам аԥса аагара ҟалом. Абри атәы аанацҳауеит Аԥсны Аминистрцәа Реилазаара асаит.
Аԥсны Аминистрцәа Реилазаара Ақәҵара анагӡашьа ахылаԥшра рнапы ианҵоуп Аԥсныабнанхамҩа аҳәынҭқарратә Усбарҭа, Аԥсабара ахьчареи аекологиеи рзы Аҳәынҭеилакы, Аԥсны ААР.
Ақәҵара Аҟәеи ареспублика араионқәа рхадарақәеи ирабжьнагоит аныҳәақәа разгәаҭаразы иԥсабаратәым аԥсаӡқәа ахархәара рырҭарц.